CELEX: 32009D1011
Language: el
Date: 2009-06-04 00:00:00
Title: Απόφαση του διοικητικού συμβουλίου της Ευρωπόλ, της 4ης Ιουνίου 2009 , Κανόνες περί επιλογής παράτασης της θητείας και παύσης του διευθυντή και των αναπληρωτών διευθυντών της Ευρωπόλ

29.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 348/3
            
         
      ΑΠΌΦΑΣΗ ΤΟΥ ΔΙΟΙΚΗΤΙΚΟΫ ΣΥΜΒΟΥΛΊΟΥ ΤΗΣ ΕΥΡΩΠΌΛ
   
   της 4ης Ιουνίου 2009
   Κανόνες περί επιλογής παράτασης της θητείας και παύσης του διευθυντή και των αναπληρωτών διευθυντών της Ευρωπόλ
   (2009/1011/ΔΕΥ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΟΛ,
   Έχοντας υπόψη:
   την απόφαση του Συμβουλίου, της 6ης Απριλίου 2009, για την ίδρυση Ευρωπαϊκής Αστυνομικής Υπηρεσίας (Ευρωπόλ) (1) (εφεξής «απόφαση Ευρωπόλ») και ιδίως το άρθρο 37 παράγραφος 9 στοιχείο ζ), το άρθρο 38 παράγραφοι 1 έως 3, το άρθρο 38 παράγραφος 7 και το άρθρο 39,
   τον κανονισμό Υπηρεσιακής Κατάστασης των Υπαλλήλων των Ευρωπαϊκών Κοινοτήτων (εφεξής «Κανονισμός Υπηρεσιακής Κατάστασης») και το καθεστώς που εφαρμόζεται επί του λοιπού προσωπικού των Ευρωπαϊκών Κοινοτήτων (εφεξής «Καθεστώς») που θεσπίζονται με τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (2),
   το άρθρο 12 του Καθεστώτος όσον αφορά τους όρους απασχόλησης του έκτακτου προσωπικού και το κεφάλαιο 9 του τίτλου II του Καθεστώτος σχετικά με τη λύση της υπαλληλικής σχέσης του έκτακτου προσωπικού,
   την απόφαση SEC(2009) 27/2 της Επιτροπής, της 12ης Ιανουαρίου 2009, σχετικά με τις κατευθυντήριες γραμμές για την επιλογή και τον διορισμό των διευθυντών ρυθμιστικών φορέων, εκτελεστικών οργανισμών και κοινών επιχειρήσεων,
   τον εσωτερικό κανονισμό του διοικητικού συμβουλίου,
   Εκτιμώντας τα ακόλουθα:
   
               (1)
            
            
               Το διοικητικό συμβούλιο θεσπίζει τους κανόνες για την επιλογή, την παράταση της θητείας και την παύση του διευθυντή και των αναπληρωτών διευθυντών της Ευρωπόλ. Οι κανόνες αυτοί εγκρίνονται από το Συμβούλιο με ειδική πλειοψηφία πριν από την έναρξη ισχύος τους.
            
         
               (2)
            
            
               Ο διευθυντής και οι αναπληρωτές διευθυντές πρέπει να επιλέγονται μέσω αντικειμενικής και διαφανούς διαδικασίας με την επιφύλαξη της τήρησης του απορρήτου της διαδικασίας και της προστασίας των δεδομένων προσωπικού χαρακτήρα που τυγχάνουν επεξεργασίας για τον σκοπό των διαδικασιών επιλογής.
            
         
               (3)
            
            
               Είναι επιθυμητή η θέσπιση διαδικασιών ανάλογων προς αυτές που ορίζονται στην απόφαση SEC(2009) 27/2 της Επιτροπής της 12ης Ιανουαρίου 2009.
            
         
               (4)
            
            
               Στόχος των διαδικασιών επιλογής είναι η επιλογή των ιδανικότερων υποψηφίων για τη θέση που πρόκειται να πληρωθεί.
            
         
               (5)
            
            
               Ευρωπόλ είναι εργοδότης ίσων ευκαιριών,
            
         ΘΕΣΠΙΖΕΙ ΤΟΥΣ ΑΚΟΛΟΥΘΟΥΣ ΚΑΝΟΝΕΣ:
   ΚΕΦΑΛΑΙΟ 1
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   1.   Οι παρόντες κανόνες εφαρμόζονται για την επιλογή, την παράταση της θητείας και την παύση του διευθυντή και των αναπληρωτών διευθυντών, όπως αναφέρεται στο άρθρο 38 της απόφασης Ευρωπόλ.
   2.   Όταν ο διευθυντής αδυνατεί προσωρινά να ασκήσει τα καθήκοντά του για διάστημα που υπερβαίνει τον ένα μήνα ή όταν η θέση του διευθυντή είναι κενή, τα καθήκοντά του ασκούνται από αναπληρωτή διευθυντή. Για τον σκοπό αυτό, το διοικητικό συμβούλιο ορίζει τη σειρά αντικατάστασης.
   3.   Κάθε αναφορά στους παρόντες κανόνες σε πρόσωπο άρρεν νοείται ως εξίσου υποδηλώνουσα πρόσωπο θήλυ και αντιστρόφως, εκτός εάν από τα συμφραζόμενα συνάγεται σαφώς άλλως.
   ΚΕΦΑΛΑΙΟ 2
   
      ΔΙΑΔΙΚΑΣΙΕΣ ΕΠΙΛΟΓΗΣ
   
   Άρθρο 2
   Η διαδικασία επιλογής συμμορφώνεται προς τις αρχές που κατοχυρώνονται στο άρθρο 12 παράγραφος 1 του Καθεστώτος.
   Άρθρο 3
   1.   Η θέση του διευθυντή ή αναπληρωτή διευθυντή θεωρείται κενή:
   
               α)
            
            
               εννέα μήνες πριν από τη λήξη της θητείας του διευθυντή ή του αναπληρωτή διευθυντή·
            
         
               β)
            
            
               κατά την παραλαβή από το Συμβούλιο επιστολής παραίτησης·
            
         
               γ)
            
            
               με απόφαση του Συμβουλίου για παύση του διευθυντή ή του αναπληρωτή διευθυντή ή για λύση της υπαλληλικής τους σχέσης με άλλον τρόπο σύμφωνα με το κεφάλαιο 4 των παρόντων κανόνων·
            
         
               δ)
            
            
               εννέα μήνες πριν από την ημερομηνία κατά την οποία ο διευθυντής ή ο αναπληρωτής διευθυντής συμπληρώνει το 65ο έτος της ηλικίας του· ή
            
         
               ε)
            
            
               λόγω θανάτου του διευθυντή ή του αναπληρωτή διευθυντή.
            
         2.   Για κάθε κενή θέση, το διοικητικό συμβούλιο συντάσσει προκήρυξη πρόσληψης. Για τη θέση αναπληρωτή διευθυντή, το διοικητικό συμβούλιο συντάσσει την προκήρυξη πρόσληψης αφού λάβει τη γνώμη του διευθυντή.
   Η προκήρυξη πρόσληψης ορίζει λεπτομερώς και με σαφήνεια τα ακόλουθα:
   
               α)
            
            
               γενική περιγραφή του έργου και της αποστολής της Ευρωπόλ, όπως προβλέπονται στην απόφαση Ευρωπόλ·
            
         
               β)
            
            
               περιγραφή των κύριων λειτουργιών και καθηκόντων του διευθυντή ή του αναπληρωτή διευθυντή, κατά περίπτωση, με τις κατάλληλες παραπομπές στις σχετικές διατάξεις της απόφασης Ευρωπόλ·
            
         
               γ)
            
            
               τα κριτήρια επιλεξιμότητας που πρέπει να πληρούν όλοι οι υποψήφιοι·
            
         
               δ)
            
            
               το είδος της θέσης, συμπεριλαμβανομένων τυχόν χαρακτηριστικών που θεωρούνται συναφή με τα καθήκοντα και τα οποία χρησιμοποιούνται ως κριτήρια επιλογής·
            
         
               ε)
            
            
               επισκόπηση της διαδικασίας επιλογής και διορισμού·
            
         
               στ)
            
            
               τους όρους απασχόλησης, συμπεριλαμβανομένου του βαθμού κατά την πρόσληψη, της φύσης της προσφερόμενης σύμβασης και της διάρκειας της θητείας·
            
         
               ζ)
            
            
               τους τρόπους και την προθεσμία υποβολής αιτήσεων.
            
         3.   Η διαδικασία επιλογής περιλαμβάνει αξιολόγηση για τον έλεγχο των ειδικών ικανοτήτων και δεξιοτήτων των υποψηφίων.
   Το διοικητικό συμβούλιο εξειδικεύει τα χαρακτηριστικά και τους τρόπους της αξιολόγησης για κάθε κενή θέση και μπορεί να αποφασίζει να προσφύγει στις υπηρεσίες εξωτερικού κέντρου αξιολόγησης.
   4.   Η προκήρυξη πρόσληψης πρέπει να επισημαίνει περαιτέρω ότι οι υποψήφιοι οφείλουν να υποβάλλουν εγγράφως στον πρόεδρο του διοικητικού συμβουλίου τις αιτήσεις τους, συνοδεία αναλυτικού βιογραφικού σημειώματος, επιστολής κινήτρων και κατάλληλων εχεγγύων ήθους για την πλήρωση της κενής θέσης, εντός έξι εβδομάδων από την ημερομηνία δημοσίευσης της προκήρυξης πρόσληψης στην Επίσημη Εφημερίδα της Ευρωπαϊκής Ένωσης.
   Η προκήρυξη πρόσληψης περιέχει επίσης πληροφορίες όσον αφορά τον έλεγχο ασφαλείας στον οποίο υποβάλλεται ο επιτυχών υποψήφιος σε συμμόρφωση προς τους κανόνες που εγκρίθηκαν βάσει του άρθρου 40 της απόφασης Ευρωπόλ.
   Άρθρο 4
   1.   Το διοικητικό συμβούλιο διασφαλίζει ότι η προκήρυξη πρόληψης που αναφέρεται στο άρθρο 3 παράγραφος 2 δημοσιεύεται στην Επίσημη Εφημερίδα της Ευρωπαϊκής Ένωσης και σε άλλα μέσα, συμπεριλαμβανομένων εθνικών εφημερίδων και ειδικών περιοδικών, ώστε να εξασφαλίζεται η ευρύτερη δυνατή δημοσιότητα σε όλα τα κράτη μέλη.
   2.   Η Ευρωπόλ ενημερώνει τις εθνικές υπηρεσίες της Ευρωπόλ για την κενή θέση διευθυντή ή αναπληρωτή διευθυντή. Οι εθνικές υπηρεσίες ενημερώνουν τις αρμόδιες αρχές των κρατών μελών τους για την κενή θέση. Οι αρμόδιες εθνικές αρχές είναι υπεύθυνες για την ενημέρωση των υπηρεσιών και όλων των ενδιαφερομένων υπαλλήλων σχετικά με την κενή θέση.
   3.   Η Ευρωπόλ αποστέλλει σε όλους τους υποψηφίους βεβαίωση παραλαβής.
   Άρθρο 5
   1.   Το διοικητικό συμβούλιο συγκροτεί επιτροπή επιλογής (εφεξής «επιτροπή»), η οποία αξιολογεί τις αιτήσεις που λαμβάνονται και συντάσσει αιτιολογημένη έκθεση προς υποβολή στο διοικητικό συμβούλιο σύμφωνα με το άρθρο 6 των παρόντων κανόνων.
   2.   Για τη θέση του διευθυντή, η επιτροπή απαρτίζεται από το μέλος του διοικητικού συμβουλίου που εκπροσωπεί την Επιτροπή και από έξι μέλη του διοικητικού συμβουλίου που εκπροσωπούν τα κράτη μέλη και ορίζονται με κλήρωση από το διοικητικό συμβούλιο.
   3.   Για τη θέση αναπληρωτή διευθυντή, η επιτροπή απαρτίζεται από τον διευθυντή ή τον αναπληρωτή διευθυντή που αυτός έχει ορίσει, από το μέλος του διοικητικού συμβουλίου που εκπροσωπεί την Επιτροπή και από πέντε μέλη του διοικητικού συμβουλίου που εκπροσωπούν τα κράτη μέλη και ορίζονται με κλήρωση από το διοικητικό συμβούλιο.
   4.   Εάν μέλος του διοικητικού συμβουλίου που έχει οριστεί σύμφωνα με τις παραγράφους 2 και 3 δεν μπορεί να συμμετέχει στις εργασίες της επιτροπής, αντικαθίσταται από το αναπληρωματικό μέλος του διοικητικού συμβουλίου που εκπροσωπεί την Επιτροπή ή το εν λόγω κράτος μέλος, κατά περίπτωση.
   5.   Εάν υπάρχει λόγος να πιστεύεται ότι ένα μέλος της επιτροπής έχει προσωπική σχέση με υποψήφιο για τη θέση ή εάν μπορεί να προκύψει οποιαδήποτε άλλη σύγκρουση συμφερόντων, το εν λόγω μέλος δεν συμμετέχει στις εργασίες της επιτροπής και αντικαθίσταται από το αναπληρωματικό μέλος σύμφωνα με την παράγραφο 4.
   6.   Η γραμματεία της επιτροπής εξασφαλίζεται από τη γραμματεία του διοικητικού συμβουλίου.
   Άρθρο 6
   1.   Η επιτροπή εκλέγει πρόεδρο μεταξύ των μελών της στην πρώτη συνεδρίασή της.
   2.   Η επιτροπή μπορεί να επικουρείται από εξωτερικό σύμβουλο ανθρώπινου δυναμικού κατά την εκτέλεση των καθηκόντων της, εφόσον το αποφασίσει το διοικητικό συμβούλιο με δική του πρωτοβουλία ή κατόπιν σχετικού αιτήματος της επιτροπής. Ο εξωτερικός σύμβουλος ανθρώπινου δυναμικού δεν έχει καθεστώς μέλους της επιτροπής.
   3.   Τα καθήκοντα της επιτροπής περιλαμβάνουν:
   
               α)
            
            
               τον προσδιορισμό όλων των υποψηφίων που είναι επιλέξιμοι για τη θέση βάσει των κριτηρίων που ορίζονται στην προκήρυξη πρόσληψης·
            
         
               β)
            
            
               την αρχική αξιολόγηση των αιτήσεων των επιλέξιμων υποψηφίων, βάσει των επαγγελματικών προσόντων, των δεξιοτήτων, της πείρας και των συστάσεων όσον αφορά τα εχέγγυα ήθους τους, προκειμένου να κριθεί ποιοι πρέπει να αξιολογηθούν περαιτέρω από την επιτροπή·
            
         
               γ)
            
            
               την αξιολόγηση των υποψηφίων σύμφωνα με το άρθρο 3 παράγραφος 3 των παρόντων κανόνων·
            
         
               δ)
            
            
               συνεντεύξεις με τους υποψηφίους προκειμένου να αξιολογηθούν τα προσόντα και οι δεξιότητές τους βάσει των κριτηρίων που ορίζονται στην προκήρυξη πρόσληψης· και
            
         
               ε)
            
            
               τη σύνταξη δεόντως αιτιολογημένης έκθεσης σχετικά με τις ληφθείσες αιτήσεις και τη διαδικασία που ακολουθήθηκε, που περιλαμβάνει:
               
                           i)
                        
                        
                           τον κατάλογο των επιλέξιμων υποψηφίων, επισημαίνοντας εκείνους με τους οποίους η επιτροπή πραγματοποίησε συνεντεύξεις·
                        
                     
                           ii)
                        
                        
                           τον κατάλογο των υποψηφίων, κατά σειρά κατάταξης, που πληρούν όλα τα κριτήρια επιλεξιμότητας και θεωρείται ότι πληρούν καλύτερα τα κριτήρια επιλογής που ορίζονται στην προκήρυξη πρόσληψης.
                        
                     
         4.   Οι εργασίες της επιτροπής τεκμηριώνονται πλήρως, ιδίως με τη χρήση δελτίων αξιολόγησης που έχουν συνταχθεί σύμφωνα με τα κριτήρια που ορίζονται στην προκήρυξη πρόσληψης και με τυχόν πρόσθετες κατευθυντήριες γραμμές που λαμβάνονται από το διοικητικό συμβούλιο. Τα δελτία αξιολόγησης και μια σύνοψη των γενικών συμπερασμάτων της επιτροπής για κάθε υποψήφιο προστίθενται στους φακέλους αιτήσεων.
   5.   Τα αποτελέσματα κάθε εργασίας που πραγματοποιείται εξ ονόματος της επιτροπής από τη γραμματεία της, από ένα ή περισσότερα από τα μέλη της ή από εξωτερικό σύμβουλο ανθρώπινου δυναμικού υποβάλλονται στην επιτροπή στην πλήρη σύνθεσή της για επανεξέταση και έγκριση.
   6.   Η απόφαση της επιτροπής για την έγκριση της έκθεσης υπογράφεται από τον πρόεδρό της και από ένα ακόμη μέλος της επιτροπής.
   7.   Ο πρόεδρος της επιτροπής διαβιβάζει στο διοικητικό συμβούλιο, το συντομότερο δυνατό μετά την πραγματοποίηση των συνεντεύξεων, την έκθεση που συνέταξε η επιτροπή καθώς και τον πλήρη φάκελο υποβολής αίτησης των υποψηφίων με τους οποίους πραγματοποιήθηκαν συνεντεύξεις.
   Άρθρο 7
   Έπειτα από κάθε στάδιο της διαδικασίας επιλογής, η γραμματεία της επιτροπής ενημερώνει τους υποψηφίους που απορρίπτονται από την επιτροπή σχετικά με το αποτέλεσμα της διαδικασίας.
   Άρθρο 8
   1.   Οι διαδικασίες της επιτροπής λαμβάνουν χώρα στη Χάγη, εκτός εάν αποφασίσει άλλως το διοικητικό συμβούλιο.
   2.   Τα έξοδα ταξιδίου και διαμονής, συμπεριλαμβανομένων των δαπανών ξενοδοχειακού καταλύματος αποζημιώνονται στα μέλη της επιτροπής και στους υποψηφίους που προσκαλούνται στις δοκιμασίες και τις συνεντεύξεις σύμφωνα με τους ισχύοντες κανόνες.
   Άρθρο 9
   1.   Το διοικητικό συμβούλιο καλεί τον πρόεδρο της επιτροπής να εξηγήσει τη διαδικασία που ακολουθήθηκε και να υποβάλλει έκθεση της επιτροπής.
   2.   Το διοικητικό συμβούλιο δύναται να αποφασίσει να πραγματοποιήσει συνέντευξη με τους υποψήφιους που περιλαμβάνονται στον κατάλογο της επιτροπής κατά σειρά κατάταξης και με οποιονδήποτε άλλο επιλέξιμο υποψήφιο με τον οποίο πραγματοποίησε συνέντευξη η επιτροπή.
   3.   Βάσει της έκθεσης που υποβλήθηκε από την επιτροπή και, ανάλογα με την περίπτωση, βάσει των αποτελεσμάτων των συνεντεύξεων που πραγματοποιήθηκαν σύμφωνα με την παράγραφο 2, το διοικητικό συμβούλιο εγκρίνει αιτιολογημένη γνώμη στην οποία:
   
               α)
            
            
               παρουσιάζει τον κατάλογο των επιλέξιμων υποψηφίων·
            
         
               β)
            
            
               καθορίζει κατάλογο προεπιλογής τριών τουλάχιστον ενδεδειγμένων υποψηφίων κατά σειρά κατάταξης· και
            
         
               γ)
            
            
               επιβεβαιώνει ότι οι αιτούντες που περιέχονται στον κατάλογο προεπιλογής πληρούν τις προϋποθέσεις πρόσληψης που προβλέπονται στο άρθρο 12 παράγραφος 2 του Καθεστώτος και όλα τα κριτήρια επιλεξιμότητας που ορίζονται στην προκήρυξη πρόσληψης.
            
         4.   Σε περίπτωση που μέλος του διοικητικού συμβουλίου περιλαμβάνεται επίσης στον κατάλογο των υποψηφίων ή σε περίπτωση που ενδέχεται να ανακύψει οποιαδήποτε άλλη σύγκρουση συμφερόντων, το συγκεκριμένο μέλος δεν παρίσταται κατά τη διατύπωση της γνώμης του διοικητικού συμβουλίου.
   5.   Ο πρόεδρος του διοικητικού συμβουλίου διαβιβάζει τη γνώμη του διοικητικού συμβουλίου και τον πλήρη φάκελο αίτησης όλων των υποψηφίων που περιλαμβάνονται στον τελικό κατάλογο επιλογής στο Συμβούλιο προκειμένου το τελευταίο να λάβει την απόφασή του όπως προβλέπεται στο άρθρο 38 της απόφασης Ευρωπόλ, βάσει όλων των συναφών πληροφοριών.
   6.   Οι υποψήφιοι που απορρίπτονται από το διοικητικό συμβούλιο ενημερώνονται εγγράφως από τη γραμματεία του διοικητικού συμβουλίου σχετικά με το αποτέλεσμα της διαδικασίας.
   Άρθρο 10
   Μετά την ολοκλήρωση του διορισμού από το Συμβούλιο, κάθε υποψήφιος που υπέβαλε αίτηση για τη θέση λαμβάνει επίσημη ενημέρωση σχετικά με το αποτέλεσμα της διαδικασίας από τη γραμματεία του διοικητικού συμβουλίου. Η τρίμηνη προθεσμία για την υποβολή προσφυγής σύμφωνα με τον κανονισμό Υπηρεσιακής Κατάστασης υπολογίζεται από την ημερομηνία κοινοποίησης της εν λόγω επιστολής.
   Άρθρο 11
   1.   Οι διαδικασίες της επιτροπής και του διοικητικού συμβουλίου είναι απόρρητες.
   2.   Τα μέλη της επιτροπής καθώς και τα μέλη του διοικητικού συμβουλίου, το προσωπικό της Ευρωπόλ και οι υπάλληλοι εξωτερικού κέντρου αξιολόγησης ή οι εξωτερικοί σύμβουλοι ανθρώπινου δυναμικού που συμμετέχουν στη διαδικασία επιλογής τηρούν την πλέον αυστηρή εμπιστευτικότητα σχετικά με τις πραγματοποιούμενες εργασίες.
   ΚΕΦΑΛΑΙΟ 3
   
      ΠΑΡΑΤΑΣΗ ΘΗΤΕΙΑΣ
   
   Άρθρο 12
   1.   Στις περιπτώσεις που η θητεία του διευθυντή ή αναπληρωτή διευθυντή που διορίζεται βάσει του άρθρου 38 της απόφασης Ευρωπόλ μπορεί να παραταθεί σύμφωνα με το άρθρο 38 παράγραφοι 1 ή 2 της απόφασης Ευρωπόλ, το διοικητικό συμβούλιο μπορεί να αποφασίσει να παρεκκλίνει από τη διαδικασία που προβλέπεται στο κεφάλαιο 2. Στις περιπτώσεις αυτές, το διοικητικό συμβούλιο συντάσσει, το αργότερο δώδεκα μήνες πριν από τη λήξη της θητείας, γνώμη με την οποία συνιστά στο Συμβούλιο να παρατείνει τη θητεία. Η γνώμη του διοικητικού συμβουλίου λαμβάνει ιδίως υπόψη τα επιτεύγματα του ενδιαφερόμενου διευθυντή ή του αναπληρωτή διευθυντή κατά τη διάρκεια της πρώτης θητείας, τις ετήσιες εκθέσεις αξιολόγησης της απόδοσης που συντάσσονται βάσει του άρθρου 15 παράγραφος 2 του Καθεστώτος και την αποστολή και τις ανάγκες της Ευρωπόλ τα επόμενα έτη.
   Το διοικητικό συμβούλιο γνωμοδοτεί επί της παράτασης της θητείας του αναπληρωτή διευθυντή αφού προηγουμένως ζητήσει τη γνώμη του διευθυντή.
   2.   Η διαδικασία που προβλέπεται στο κεφάλαιο 2 ακολουθείται όταν το διοικητικό συμβούλιο αποφασίζει να μην παρεκκλίνει από αυτήν, όταν το Συμβούλιο αποφασίζει να μην παρατείνει τη θητεία του ενδιαφερόμενου διευθυντή ή αναπληρωτή διευθυντή ή όταν το Συμβούλιο δεν λαμβάνει απόφαση σχετικά με το ζήτημα αυτό εντός τριών μηνών από τη λήψη της γνώμης του διοικητικού συμβουλίου.
   ΚΕΦΑΛΑΙΟ 4
   
      ΛΥΣΗ ΤΗΣ ΥΠΑΛΛΗΛΙΚΗΣ ΣΧΕΣΗΣ
   
   Άρθρο 13
   1.   Πέρα από τη λήξη λόγω θανάτου, η υπηρεσία του διευθυντή ή του αναπληρωτή διευθυντή λήγει, σύμφωνα με το άρθρο 47 στοιχείο α) του Καθεστώτος, την τελευταία ημέρα του μήνα κατά τον οποίο ο ενδιαφερόμενος συμπληρώνει το 65ο έτος της ηλικίας του.
   2.   Το Συμβούλιο λαμβάνει την απόφαση για τη λήξη της υπηρεσίας διευθυντή ή αναπληρωτή διευθυντή με ειδική πλειοψηφία, αφού λάβει τη γνώμη του διοικητικού συμβουλίου, σύμφωνα με τα άρθρα 15 και 17 των παρόντων κανόνων.
   3.   Το διοικητικό συμβούλιο γνωμοδοτεί επί της λήξης της υπηρεσίας αναπληρωτή διευθυντή αφού προηγουμένως ζητήσει τη γνώμη του διευθυντή.
   Άρθρο 14
   1.   Διευθυντής ή αναπληρωτής διευθυντής που επιθυμεί να παραιτηθεί πριν από το τέλος της θητείας του οφείλει να δηλώσει εγγράφως και κατηγορηματικά την πρόθεσή του να παραιτηθεί, προτείνοντας την ημερομηνία κατά την οποία η παραίτηση θα αρχίσει να ισχύει σύμφωνα με το άρθρο 47 στοιχείο β) σημείο ii) του Καθεστώτος.
   2.   Η επιστολή παραίτησης απευθύνεται στον πρόεδρο του Συμβουλίου και κοινοποιείται στον πρόεδρο του διοικητικού συμβουλίου και, σε περίπτωση παραίτησης αναπληρωτή διευθυντή, στον διευθυντή.
   Άρθρο 15
   1.   Το Συμβούλιο δύναται να παύσει τον διευθυντή ή τον αναπληρωτή διευθυντή από τα καθήκοντά του κατόπιν αιτήματος του διοικητικού συμβουλίου σύμφωνα με το άρθρο 47 στοιχείο β) του Καθεστώτος, με την επιφύλαξη της τήρησης της προθεσμίας προειδοποίησης και των λοιπών προϋποθέσεων που αναφέρονται στα σημεία ii) και iii) του εν λόγω άρθρου.
   2.   Το Συμβούλιο δύναται να παύσει τον διευθυντή ή τον αναπληρωτή διευθυντή από τα καθήκοντά του κατόπιν αιτήματος του διοικητικού συμβουλίου, χωρίς προειδοποίηση, εφόσον συντρέχουν οι προϋποθέσεις οι οποίες αναφέρονται στο άρθρο 48 στοιχεία α) ή β) του Καθεστώτος.
   3.   Το Συμβούλιο δύναται να παύσει τον διευθυντή ή τον αναπληρωτή διευθυντή από τα καθήκοντά του, χωρίς προειδοποίηση, εφόσον συντρέχουν οι προϋποθέσεις οι οποίες αναφέρονται στο άρθρο 50 του Καθεστώτος. Σε τέτοιες περιπτώσεις το Συμβούλιο, ύστερα από την ακρόαση του ενδιαφερομένου και την ολοκλήρωση της πειθαρχικής διαδικασίας που αναφέρεται στο άρθρο 16 παράγραφος 2 των παρόντων κανόνων, κηρύσσει τη λύση της σύμβασης.
   Πριν από τη λύση της υπαλληλικής σχέσης, ο διευθυντής ή ο αναπληρωτής διευθυντής μπορούν να τεθούν σε αργία, ο πρώτος από το διοικητικό συμβούλιο και ο δεύτερος από τον διευθυντή, σύμφωνα με το άρθρο 50 παράγραφος 2 του Καθεστώτος και τα άρθρα 23 και 24 του παραρτήματος IX του κανονισμού Υπηρεσιακής Κατάστασης.
   Άρθρο 16
   1.   Κάθε παράλειψη του διευθυντή ή αναπληρωτή διευθυντή, εκ προθέσεως ή εξ αμελείας, να συμμορφωθεί με τις υποχρεώσεις του που απορρέουν από την απόφαση Ευρωπόλ ή το Καθεστώς μπορεί να οδηγήσει στην επιβολή πειθαρχικής κύρωσης σύμφωνα με το άρθρο 50α του Καθεστώτος, τον τίτλο VI του κανονισμού Υπηρεσιακής Κατάστασης και, ανάλογα με την περίπτωση, σύμφωνα με το παράρτημα IX του κανονισμού Υπηρεσιακής Κατάστασης.
   Ως τέτοια παράλειψη μεταξύ άλλων νοείται η αποδεδειγμένη σκόπιμη παροχή ψευδών στοιχείων ως προς την επαγγελματική του ικανότητα ή τις απαιτήσεις του άρθρου 12 παράγραφος 2 του Καθεστώτος, εφόσον τα παρασχεθέντα ψευδή στοιχεία υπήρξαν αποφασιστικής σημασίας για την πρόσληψή του.
   2.   Η πειθαρχική διαδικασία κινείται και λαμβάνει χώρα σύμφωνα με το παράρτημα IX του κανονισμού Υπηρεσιακής Κατάστασης.
   Άρθρο 17
   1.   Μετά την ολοκλήρωση της πειθαρχικής διαδικασίας που προβλέπεται στο παράρτημα ΙΧ του κανονισμού Υπηρεσιακής Κατάστασης, η υπαλληλική σχέση του διευθυντή ή ενός αναπληρωτή διευθυντή μπορεί να λυθεί από το Συμβούλιο χωρίς προειδοποίηση για πειθαρχικούς λόγους, σύμφωνα με το άρθρο 49 του Καθεστώτος, σε περίπτωση σοβαρής παράλειψης του διευθυντή ή του αναπληρωτή διευθυντή περί την εκπλήρωση των υπηρεσιακών του καθηκόντων, εκ προθέσεως ή εξ αμελείας.
   Πριν από τη λύση της υπαλληλικής σχέσης, o διευθυντής ή ο αναπληρωτής διευθυντής μπορεί να τεθεί σε αργία, ο πρώτος από το διοικητικό συμβούλιο και ο δεύτερος από τον διευθυντή, σύμφωνα με το άρθρο 50 παράγραφος 2 του Καθεστώτος και σύμφωνα με τα άρθρα 23 και 24 του παραρτήματος IX του κανονισμού Υπηρεσιακής Κατάστασης.
   2.   Μόλις λάβει την έκθεση του πειθαρχικού συμβουλίου που αναφέρεται στο άρθρο 18 του παραρτήματος ΙΧ του κανονισμού Υπηρεσιακής Κατάστασης, το διοικητικό συμβούλιο αποφασίζει εάν θα υποβληθεί γνώμη στο Συμβούλιο για τη λύση της υπαλληλικής σχέσης του διευθυντή σύμφωνα με το άρθρο 38 παράγραφος 7 της απόφασης Ευρωπόλ. Στην περίπτωση αυτή, το διοικητικό συμβούλιο διατυπώνει, εντός ενός μηνός από την ημερομηνία παραλαβής της έκθεσης του πειθαρχικού συμβουλίου, δεόντως αιτιολογημένη γνώμη όσον αφορά την ποινή την οποία επισύρουν τα καταγγελθέντα περιστατικά ή τυχόν άλλα μέτρα που πρέπει να λάβει το Συμβούλιο σύμφωνα με τους παρόντες κανόνες. Πριν από τη διατύπωση της γνώμης του, το διοικητικό συμβούλιο ακούει τις απόψεις του διευθυντή. Ο πρόεδρος του διοικητικού συμβουλίου διαβιβάζει τη γνώμη του διοικητικού συμβουλίου στο Συμβούλιο, όπως προβλέπει το άρθρο 38 παράγραφος 7 της απόφασης Ευρωπόλ, και την κοινοποιεί στον ενδιαφερόμενο διευθυντή.
   Σε περίπτωση που το διοικητικό συμβούλιο αποφασίσει ότι δεν θα υποβληθεί στο Συμβούλιο γνώμη σύμφωνα με το άρθρο 38 παράγραφος 7 της απόφασης Ευρωπόλ, έχει το δικαίωμα να επιβάλει μία από τις ποινές που προβλέπονται στο άρθρο 9 παράγραφος 1 του παραρτήματος ΙΧ του κανονισμού Υπηρεσιακής Κατάστασης, εκτός από την παύση του διευθυντή. Μετά την ακρόαση του διευθυντή, το διοικητικό συμβούλιο αποφασίζει σύμφωνα με τα προβλεπόμενα στα άρθρα 9 και 10 του παραρτήματος ΙΧ του κανονισμού Υπηρεσιακής Κατάστασης, εντός δύο μηνών από την ημερομηνία παραλαβής της γνωμοδότησης του πειθαρχικού συμβουλίου. Η απόφαση αυτή πρέπει να είναι αιτιολογημένη.
   3.   Ο διευθυντής, αφού λάβει την έκθεση του πειθαρχικού συμβουλίου που αναφέρεται στο άρθρο 18 του παραρτήματος ΙΧ του κανονισμού Υπηρεσιακής Κατάστασης, υποβάλλει στο διοικητικό συμβούλιο, χωρίς αδικαιολόγητη καθυστέρηση, δεόντως αιτιολογημένο σχέδιο γνώμης όσον αφορά την ποινή την οποία πρέπει να επισύρουν τα καταγγελθέντα περιστατικά ή τυχόν άλλα μέτρα που πρέπει να λάβει το Συμβούλιο σε σχέση με αναπληρωτή διευθυντή σύμφωνα με τους παρόντες κανόνες.
   Το διοικητικό συμβούλιο αποφασίζει εάν θα υποβληθεί γνώμη στο Συμβούλιο προκειμένου να λήξει η υπαλληλική σχέση του ενδιαφερόμενου αναπληρωτή διευθυντή σύμφωνα με το άρθρο 38 παράγραφος 7 της απόφασης Ευρωπόλ. Πριν από τη διατύπωση της γνώμης του, το διοικητικό συμβούλιο ακούει τις απόψεις του αναπληρωτή διευθυντή. Η γνώμη του διοικητικού συμβουλίου υποβάλλεται εντός ενός μηνός από την ημερομηνία παραλαβής της έκθεσης του πειθαρχικού συμβουλίου από τον διευθυντή. Ο πρόεδρος του διοικητικού συμβουλίου διαβιβάζει τη γνώμη του διοικητικού συμβουλίου στο Συμβούλιο, όπως προβλέπεται στο άρθρο 38 παράγραφος 7 της απόφασης Ευρωπόλ, και την κοινοποιεί στον ενδιαφερόμενο αναπληρωτή διευθυντή.
   Σε περίπτωση που το διοικητικό συμβούλιο αποφασίσει ότι δεν θα υποβληθεί στο Συμβούλιο γνώμη σύμφωνα με το άρθρο 38 παράγραφος 7 της απόφασης Ευρωπόλ, ο διευθυντής έχει το δικαίωμα να επιβάλει μία από τις ποινές που προβλέπονται στο άρθρο 9 παράγραφος 1 του παραρτήματος ΙΧ του κανονισμού Υπηρεσιακής Κατάστασης, εκτός από την παύση του αναπληρωτή διευθυντή. Μετά από ακρόαση του αναπληρωτή διευθυντή, ο διευθυντής αποφασίζει σύμφωνα με τα προβλεπόμενα στα άρθρα 9 και 10 του παραρτήματος ΙΧ του κανονισμού Υπηρεσιακής Κατάστασης, εντός δύο μηνών από την ημερομηνία παραλαβής της γνώμης του πειθαρχικού συμβουλίου. Η απόφαση αυτή πρέπει να είναι αιτιολογημένη.
   4.   Μόλις λάβει τη γνώμη του διοικητικού συμβουλίου, σύμφωνα με τα αναφερόμενα στις παραγράφους 2 ή 3 του παρόντος άρθρου, το Συμβούλιο, μετά την ακρόαση του ενδιαφερόμενου διευθυντή ή αναπληρωτή διευθυντή, αποφασίζει εάν θα παύσει τον διευθυντή ή τον αναπληρωτή διευθυντή σύμφωνα με το άρθρο 9 παράγραφος 1 στοιχείο η) του παραρτήματος IX του κανονισμού Υπηρεσιακής Κατάστασης ή θα λύσει με άλλον τρόπο την υπαλληλική του σχέση με την Ευρωπόλ.
   Σε περίπτωση που το Συμβούλιο αποφασίσει να παύσει τον διευθυντή ή τον αναπληρωτή διευθυντή ή να λύσει με άλλον τρόπο την υπαλληλική του σχέση, πρέπει να αναφέρει στην απόφασή του την ακριβή φύση του μέτρου καθώς και την ημερομηνία εφαρμογής του μέτρου. Η απόφαση πρέπει να είναι δεόντως αιτιολογημένη και κοινοποιείται στον ενδιαφερόμενο και στην Ευρωπόλ.
   Το Συμβούλιο αποφασίζει για την παύση του διευθυντή ή αναπληρωτή διευθυντή σύμφωνα με το άρθρο 9 του παραρτήματος ΙΧ του κανονισμού Υπηρεσιακής Κατάστασης εντός δύο μηνών από την ημερομηνία παραλαβής της γνωμοδότησης του πειθαρχικού συμβουλίου που αναφέρεται στο άρθρο 18 του παραρτήματος ΙΧ του κανονισμού Υπηρεσιακής Κατάστασης.
   5.   Σε περίπτωση που το Συμβούλιο αποφασίσει να μην παύσει τον διευθυντή ή τον αναπληρωτή διευθυντή σύμφωνα με το άρθρο 9 παράγραφος 1 στοιχείο η) του παραρτήματος IX του κανονισμού Υπηρεσιακής Κατάστασης ή να μην λύσει με άλλον τρόπο την υπαλληλική του σχέση με την Ευρωπόλ, η υπόθεση αναπέμπεται στο διοικητικό συμβούλιο, στην περίπτωση του διευθυντή, ή στο διοικητικό συμβούλιο και στον διευθυντή, στην περίπτωση του αναπληρωτή διευθυντή.
   Εάν η υπόθεση του διευθυντή αναπεμφθεί στο διοικητικό συμβούλιο, το τελευταίο έχει δικαίωμα να επιβάλει μία από τις ποινές που προβλέπονται στο άρθρο 9 παράγραφος 1 του παραρτήματος IX του κανονισμού Υπηρεσιακής Κατάστασης εκτός της παύσης του διευθυντή. Μετά την ακρόαση του διευθυντή, το διοικητικό συμβούλιο αποφασίζει χωρίς αδικαιολόγητη καθυστέρηση. Η απόφαση πρέπει να είναι αιτιολογημένη.
   Εάν η υπόθεση του αναπληρωτή διευθυντή αναπεμφθεί στο διοικητικό συμβούλιο και στον διευθυντή, οι τελευταίοι έχουν δικαίωμα να επιβάλουν μία από τις ποινές που προβλέπονται στο άρθρο 9 παράγραφος 1 του παραρτήματος IX του κανονισμού Υπηρεσιακής Κατάστασης εκτός της παύσης του αναπληρωτή διευθυντή. Μετά την ακρόαση του αναπληρωτή διευθυντή, ο διευθυντής αποφασίζει χωρίς αδικαιολόγητη καθυστέρηση. Η απόφαση πρέπει να είναι αιτιολογημένη.
   ΚΕΦΑΛΑΙΟ 5
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 18
   1.   Οι παρόντες κανόνες τίθενται σε ισχύ την ίδια ημέρα με την απόφαση Ευρωπόλ.
   2.   Οι παρόντες κανόνες αξιολογούνται από το διοικητικό συμβούλιο εντός τριών ετών από την έναρξη ισχύος τους.
   3.   Οι προτάσεις τροποποίησης των παρόντων κανόνων εξετάζονται από το διοικητικό συμβούλιο προκειμένου να εγκριθούν από το Συμβούλιο σύμφωνα με τη διαδικασία των άρθρων 38 παράγραφοι 3 και 7 της απόφασης Ευρωπόλ.
   
      Χάγη, 4 Ιουνίου 2009.
      Εγκριθείσα από το Συμβούλιο στις 30 Νοεμβρίου 2009.
      
         
            Ο Πρόεδρος
         
         S. CLERTON
         
      
   
   
      (1)  ΕΕ L 121 της 15.5.2009, σ. 37.
   
      (2)  ΕΕ L 56 της 4.3.1968, σ. 1.